Apar noi informații despre controalele mixte ANAF-Inspecția muncii care vor avea loc, din august, la firme din toată țara: Fiscul suplimentează numărul de inspectori în București și județul Ilfov, potrivit unor surse citate joi de Mediafax.

În luna august ANAF va demara o acțiune de amploare pentru combaterea evaziunii, demers în care vor fi antrenați un număr semnificativ de inspectori, au declarat surse oficiale pentru Mediafax.

Controale vor viza un număr important de contribuabili, în condițiile în care instituția a constat că în zona București – Ilfov nu au fost controlate 90% dintre firme; în respectiva zonă numărul inspectorilor va fi suplimentat cu 200.

Acțiunea are un caracter de prevenție, pentru că dacă vor fi descoperite nereguli, contribuabilul va primi un termen în care să se poată corecta și să facă o declarație rectificativă, existând și posibilitatea reeșalonării sumelor de plată.

ANAF și-a propus să finalizeze în 2020 proiectele care privesc introducerea facturii electronice și modernizarea sistemului informatic.

O noutate va fi și fiscalizarea vânzărilor prin intermediul automatelor de distribuție, măsură destinată celor peste 150.000 de mașini și care se aplică deja în alte state.

Echipe comune de la ANAF și Inspecția Muncii vor începe în luna august 2019 o campanie de controale la firmele din toată România, pentru combaterea evaziunii fiscale și a muncii „la negru”, a avertizat, vinerea trecută, ministrul Finanțelor, Eugen Teodorovici.

"Mai toate structurile care au atribuţii de control, nu doar cea legată de Fisc, ci şi ITM, vor declanşa o campanie foarte directă pe direcţia evaziunii şi muncii la negru. Asta doar așa, eventual, aviz celor care nu sunt în sală dar care fac astfel de lucruri!”, a spus Teodorovici, în fața antreprenorilor strânși vineri la un eveniment al Consiliului Național al IMM-urilor.